IZVJEŠĆE KOMISIJE EUROPSKOM PARLAMENTU I VIJEĆU na temelju članka 12. stavka 5. Uredbe (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i postupanju s eurokovanicama neprikladnima za optjecaj /* COM/2014/0551 final */





IZVJEŠĆE KOMISIJE EUROPSKOM PARLAMENTU I VIJEĆU na temelju članka 12. stavka 5. Uredbe (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i postupanju s eurokovanicama neprikladnima za optjecaj[1] 1. Uvod Komisija mora do 30. lipnja 2014. podnijeti izvješće Europskom parlamentu i Vijeću na temelju članka 12. stavka 5. Uredbe (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i postupanju s eurokovanicama neprikladnima za optjecaj (Uredba u daljnjem tekstu). U tom se izvješću nalazi pregled procjene provedbe odredbi Uredbe na temelju godišnjih izvješća koja su dostavljale države članice radi ocjenjivanja „djelovanja i učinaka” Uredbe. 2. Cilj Uredbe (EU) br. 1210/2010 2.1 Općenito Kako bi se euro bolje zaštitio od krivotvorenja, Uredbom Vijeća (EZ) br. 1338/2001[2] zahtijeva se od kreditnih institucija i, u granicama njihove aktivnosti plaćanja, drugih pružatelja usluga plaćanja, kao i svih drugih institucija uključenih u obradu i raspodjelu javnosti novčanica i kovanica, („institucije” u daljnjem tekstu) da osiguraju provjeru autentičnosti eurokovanica i euronovčanica koje su primili i koje namjeravaju vratiti u optjecaj te da osiguraju da se otkrivene krivotvorene kovanice i novčanice povlače iz optjecaja. Ova je obveza za kovanice dodatno razrađena u Uredbi (EU) br. 1210/2010[3]. Uredbom se želi osigurati učinkovita i ujednačena provjera autentičnosti eurokovanica diljem europodručja utvrđivanjem obvezujućih pravila za provedbu zajedničkih postupaka provjere autentičnosti eurokovanica u optjecaju i za provedbu mehanizama nadzora nad postupcima provjere autentičnosti od strane državnih tijela. Postupak provjere autentičnosti osmišljen je u svrhu utvrđivanja da su eurokovanice prave i prikladne za optjecaj. Uredbom se utvrđuje da se obveza provjere autentičnosti provodi pomoću strojeva za obradu kovanica ili osposobljenog osoblja. Nakon postupka provjere autentičnosti sve kovanice za koje se sumnja da su krivotvorene i kovanice neprikladne za optjecaj šalju se državnom analitičkom centru za kovanice[4] ili nekom drugom tijelu koje je odredila dotična država članica. Uredbom se utvrđuju uvjeti testiranja za strojeve za obradu kovanica, pravila za postupanje s kovanicama neprikladnima za optjecaj i mehanizmi nadzora koje uspostavljaju države članice kako bi osigurale da institucije izvršavaju obvezu provjere autentičnosti. Nadalje, u Uredbi se nalaze pravila u pogledu obveze povlačenja kovanica neprikladnih za optjecaj. Europski tehnički i znanstveni centar (ETZC), osnovan Odlukom Komisije 2005/37/EZ[5], definira smjernice za provedbu Uredbe („smjernice ETZC-a” u daljnjem tekstu) radi osiguravanja ujednačene tehničke provedbe u skladu s člankom 7. Uredbe. 2.2 Izvješća na temelju Uredbe (EU) br. 1210/2010 Države članice Komisiji dostavljaju godišnja izvješća o svojim aktivnostima u pogledu provjere autentičnosti eurokovanica u skladu s člankom 12. stavkom 1. Među podacima u tim izvješćima moraju se nalaziti broj kontrola koje je provela država članica, broj provjera strojeva za obradu kovanica koje je provela država članica, rezultati testiranja, količina kovanica koje su ti strojevi obradili, broj analiziranih kovanica za koje se sumnja da su krivotvorene i broj naknađenih eurokovanica neprikladnih za optjecaj, kao i detalji o svim odstupanjima koje su države članice uvele u skladu s Uredbom. Komisija Gospodarskom i financijskom odboru u skladu s člankom 12. stavkom 4. podnosi godišnje izvješće o razvojima i rezultatima u pogledu provjere autentičnosti eurokovanica i eurokovanica neprikladnih za optjecaj na temelju analize godišnjih izvješća koja su dostavile države članice. U lipnju 2014. Komisija (OLAF) je Gospodarskom i financijskom odboru podnijela svoje prvo izvješće koje se odnosi na 2012.[6] Ovo se izvješće, koje se usredotočuje na djelovanje i učinke Uredbe i kojem se, prema potrebi, prilažu zakonodavni prijedlozi, podnosi Europskom parlamentu i Vijeću u skladu s člankom 12. stavkom 5. 3. Djelovanje i učinci Uredbe (EU) br. 1210/2010 3.1 Metoda procjene Komisija (OLAF) utemeljila je svoje izvješće na sljedećim izvorima informacija: godišnjim izvješćima koja su države članice dostavile za 2012. i 2013.; Komisijinu godišnjem izvješću Gospodarskom i financijskom odboru za 2012.; upitniku poslanom državama članicama radi pojašnjavanja razine provedbe Uredbe[7]. Ključne odredbe o provjeri autentičnosti primjenjive su od 1. siječnja 2012. S obzirom na ograničeno iskustvo s provedbom Uredbe, Komisija smatra ovo izvješće preliminarnom procjenom u okviru godišnjih izvješća i upitnika. Glavni aspekti procjene sažeti su u sljedećem odjeljku. 3.2 Analiza doprinosa država članica Većina država članica provodi Uredbu od njezina stupanja na snagu u siječnju 2012., iako Finska, Luksemburg i Irska još uvijek rade na potpunoj provedbi Uredbe. Italija je navela da se stvarno provodi samo Poglavlje III. Uredbe te da se priprema nacionalni dekret kojim će se omogućiti potpuna provedba Uredbe. Na temelju Komisijina izvješća Gospodarskom i financijskom odboru za 2012. i doprinosa država članica za 2013., mogu se primijetiti sljedeće tendencije. Provjerava se autentičnost sve većeg broja kovanica (u 2013. provjerena je autentičnost više od 10 milijardi kovanica[8]). U 2013. se broj obrađenih kovanica tri najveće vrijednosti povećao za 6 %[9]. Povećao se broj kontrola koje su provele države članice, kao i broj provjerenih strojeva za obradu kovanica[10]. Pored toga, povećao se broj strojeva koji se smatraju sukladnima (koji su uspješno prošli test otkrivanja propisan u članku 4. stavku 1.), dakle, broj nesukladnih strojeva se smanjio. 3.2.1 Članak 3. o provjeri autentičnosti eurokovanica U članku 3. nalazi se temeljna obveza „institucija” da provjeravaju autentičnost pomoću strojeva za obradu kovanica ili osposobljenog osoblja. Većina država članica izvijestila je da „institucije” uglavnom provode postupak provjere autentičnosti pomoću strojeva za obradu kovanica i u manjoj mjeri osposobljenog osoblja. U Slovačkoj, Nizozemskoj, Portugalu, Malti, Irskoj i Austriji ovaj postupak obavljaju isključivo strojevi za obradu kovanica[11]. Većina država članica potvrdila je da se sve kovanice za koje se sumnja da su krivotvorene šalju državnim analitičkim centrima za kovanice. 3.2.2 Članci 4. i 5. o uvjetima testiranja i prilagodbi strojeva za obradu kovanica U članku 4. nalaze se zahtjevi za testiranje strojeva za obradu kovanica koji se upotrebljavaju za provjeru autentičnosti. ETZC[12] igra važnu ulogu u osiguravanju da samo strojevi koji mogu otkriti krivotvorene eure ispunjavaju zahtjeve za upotrebu za provjeru autentičnosti u europodručju. Na Komisijinoj (OLAF) internetskoj stranici ETZC objavljuje popis strojeva koji su prošli test otkrivanja iz članka 5. stavka 2. Uredbe. U svim državama članicama – uz iznimku Grčke[13] – strojevi koje upotrebljavaju „institucije” nalaze se na popisu na Komisijinoj (OLAF) internetskoj stranici. U skladu s člankom 5. testiranje strojeva za obradu kovanica moraju obaviti određena državna tijela. Većina je država članica odredila da testove otkrivanja provode državni analitički centri za kovanice. Strojeve se mora prilagođavati kako bi mogli otkrivati nove klase krivotvorina. Iz tog razloga ETZC, u suradnji s relevantnim dionicima, redovno revidira testni paket koji se upotrebljava za održavanje sposobnosti otkrivanja strojeva za obradu kovanica. 3.2.3 Članak 6. o kontrolama koje provode države članice U članku 6. zahtijeva se da države provode godišnje kontrole u prostorijama „institucija” te se detaljno opisuje kako se te kontrole trebaju provoditi. Većina je država članica izvijestila da su kontrole u prostorijama provedene u skladu s člankom 6. Uredbe, ali Italija, Luksemburg, Grčka, Malta i Finska[14] izvijestile su da još nisu provele nijednu kontrolu. Na temelju primljenih informacija, čini se da je postotak strojeva za obradu kovanica koje treba provjeriti, utvrđen u članku 6. stavku 3., izvediv za države članice. Na temelju kontrola u prostorijama većina država članica odgovorila je da je jedan od glavnih razloga za neusklađenost s Uredbom neuspjeh testa otkrivanja[15]. Na primjer, dogodi se da strojevi za obradu kovanica ne odbiju poznate vrste krivotvorenih eurokovanica i eurokovanica neprikladnih za optjecaj. Među ostalim su razlozima za nesukladnost koje su navele države članice nepostojanje postupaka unutarnje kontrole[16] i manjak osposobljenog osoblja[17]. 3.2.4 Članak 8. o povlačenju i naknađivanju eurokovanica neprikladnih za optjecaj U članku 8. Uredbe zahtijeva se da se eurokovanice neprikladne za optjecaj povuku iz optjecaja i unište fizičkom i trajnom deformacijom. Sve su države članice izvijestile da su otkrivene kovanice neprikladne za optjecaj povučene iz optjecaja u skladu s člankom 8. stavkom 1. i naknađene u skladu s člankom 8. stavkom 2. Većina država članica, uz iznimku Slovenije i Estonije[18], navela je da su kovanice neprikladne za optjecaj uništene. Komisija je od Radne skupine ravnatelja kovnica[19] zatražila da napravi studiju najboljih primjera iz prakse u pogledu demonetizacije neprikladnih kovanica[20] radi pomaganja državama članicama u učinkovitom izvršavanju odredbi Uredbe o uništavanju povučenih neprikladnih kovanica. 3.2.5 Članak 9. o naknadama za obradu i članak 10. o pakiranju eurokovanica neprikladnih za optjecaj U članku 9. propisuje se fleksibilan sustav naknada za obradu u pogledu naknađivanja i zamjene eurokovanica neprikladnih za optjecaj. Većina država članica nema naknade za obradu za naknađivanje ili zamjenu eurokovanica neprikladnih za optjecaj, ali ostale su odlučile odbiti naknadu za obradu od naknade za kovanice neprikladne za optjecaj u skladu s člankom 9. stavkom 1.[21] U članku 10. stavku 1. Uredbe propisuju se zahtjevi za pakiranje eurokovanica neprikladnih za optjecaj koje se dostavljaju za povrat ili zamjenu. Većina država članica izvijestila je da se pri dostavi kovanica neprikladnih za optjecaj koje se dostavljaju za povrat primjenjuju standardizirani zahtjevi za pakiranje[22]. Neke su države članice izvijestile upotrebu odstupanja iz članka 10. stavka 2. radi upotrebe različitog pakiranja predviđenog nacionalnim pravilima[23]. 3.2.6 Članak 11. o provjerama eurokovanica neprikladnih za optjecaj U članku 11. navode se smjernice povezane s provjerama dostavljenih eurokovanica neprikladnih za optjecaj te se državama članicama omogućuje donošenje dodatnih mjera. Većina država članica navelo je da su za provjeru eurokovanica neprikladnih za optjecaj uspostavljeni nacionalni postupci u skladu s člankom 11. stavkom 1. Uredbe.[24] Međutim, nekoliko je država članica donijelo dodatne mjere za dostavljanje kovanica na temelju članka 11. stavka 3.[25] radi zaštite zdravlja osoblja „institucija” koje je uključeno u provjeru neprikladnih kovanica. 3.2.7 Članak 12. o izvješćivanju, komunikaciji i ocjenjivanju U članku 12. nalaze se pravila o tome kako „institucije”, države članice i Komisija vrše izvješćivanje. Države članice ne poštuju u cijelosti svoje obveze izvješćivanja propisane člankom 12. stavkom 1. Uredbe i „smjernicama ETZC-a”. U svom izvješću za 2012. Gospodarskom i financijskom odboru Komisija je zaključila da je potrebno malo prilagoditi obvezu koju države članice imaju u pogledu izvješćivanja kako bi Komisija mogla dobiti sveobuhvatnu sliku postupaka provjere autentičnosti koji su uspostavljeni u državama članicama. Izvješća država članica još nisu dosegnula željenu razinu pravovremenosti, potpunosti i homogenosti. Većina je država članica, uz iznimke Estonije i Italije[26], izvijestila da „institucije” na zadovoljavajući način ispunjavaju zahtjev članka 12. stavka 2. Većina je država članica izvijestila da ispunjava zahtjev članka 12. stavka 3. da informacije u pogledu tijela određenih za naknađivanje ili zamjenu eurokovanica budu dostupne na internetskim stranicama ili putem odgovarajućih objava.[27] 3.2.8 Članak 13. o sankcijama U članku 13. od država članica zahtijeva se da utvrde pravila o učinkovitim, proporcionalnim i odvraćajućim sankcijama za provedbu Uredbe. Većina je država članica navela da su uvedene administrativne sankcije za povrede Uredbe, uključujući globe i druge administrativne mjere poput povlačenja dozvola za obradu kovanica.[28] 4. Zaključak 4.1 Općenito Na temelju informacija koje su dostavile države članice, u „institucijama” u većem dijelu europodručja država članica uspostavljen je postupak provjere autentičnosti. Određena državna tijela iz članka 2. točke (c) i članka 3. stavka 2. utvrđena su svakoj državi članici. Strojevi za obradu kovanica igraju ključnu ulogu u postupku provjere autentičnosti, a njihova se prilagodba izvršava u skladu s onim što propisuje Uredba. Većina država članica iz europodručja provodi kontrole da „institucije” ispravno provode obvezu provjere autentičnosti. Sve države članice iz europodručja poštuju zahtjev da se kovanice neprikladne za optjecaj povlače iz optjecaja. Moguće je razmotriti neka poboljšanja u pogledu načina na koji neke države članice postupaju s kovanicama neprikladnima za optjecaj povučenima iz optjecaja. 4.2 Razmatranje moguće promjene Uredbe (EU) br. 1210/2010 S obzirom na ograničeno dosad stečeno iskustvo s provedbom Uredbe, u ovom je trenutku prerano planirati zakonodavni prijedlog.[29] Dodatno prilagođavanje obveze koju države članice imaju u pogledu izvješćivanja neophodno je kako bi Komisija mogla dobiti sveobuhvatnu sliku postupaka provjere autentičnosti koji su uspostavljeni u državama članicama. Iz tog će razloga Komisija (OLAF) trebati dodatno procijeniti prikladnost moguće izmjene Uredbe. Međutim, neke su države članice već ustanovile neka područja za poboljšanje čiji se sažetak iznosi u nastavku[30]: Članak 3. Predložena je izmjena članka 3. stavka 1. Uredbe i uvođenje dodatne kategorije strojeva koji se mogu upotrebljavati za ispunjavanje obveze provjere autentičnosti dodatno uz članak 3. stavak 1. točke (a) i (b).[31] Članak 6. Predloženo je da se pri procjeni usklađenosti s 25 % iz članka 6. stavka 3. uzme u obzir broj kovanica koje obrađuju državna tijela u prostorima središnje banke koja se u ovom trenutku ne smatraju „institucijama”. Također je predloženo da se godišnja usklađenost treba povezati s brojem provjerenih institucija, a ne s brojem provjerenih strojeva za obradu kovanica.[32] S druge strane, predloženo je da pravila za planiranje i provođenje godišnjih kontrola u prostorijama ne budu toliko detaljna. Članak 8. Predloženo je da se razmotri dodatno usklađivanje uvjeta za naknađivanje neprikladnih kovanica kako je propisano u članku 8. stavku 2. Uredbe, s obzirom na različite nacionalne prakse. 4.3 Daljnji koraci Uzimajući u obzir prethodno navedeno, Komisija (OLAF) će provesti daljnju procjenu. Na temelju svoje ocjene Komisija će s dionicima raspraviti daljnje korake. Mogućnosti uključuju izmjenu Uredbe ili dodatno objašnjavanje „smjernica ETZC-a”. Procjena će se temeljiti na raspravama, na primjer, u okviru stručne skupine Komisije (CCEG[33]). Komisija će upotrebljavati buduća godišnja izvješća iz članka 12. stavka 4. za obavješćivanje o ostvarenom napretku. [1]SL L 339, 22.12.2010., str. 5. [2]SL L 181, 4.7.2001., str. 6. [3]Obveza za euronovčanice dodatno je razrađena u Odluci Europske središnje banke ECB/2010/14, SL L 267, 9.10.2010., str. 1. [4]U skladu s člankom 5. stavkom 1. Uredbe Vijeća (EZ) br. 1338/2001, država članica imenuje ili osniva državne analitičke centre za kovanice. [5]Odluka Komisije od 29. listopada 2004. o osnivanju Europskog tehničkog i znanstvenog centra (ETZC) i o uređenju koordinacije tehničkih mjera za zaštitu eurokovanica od krivotvorenja, SL L 19, 21.1.2005., str. 73. [6]COM(2014)277. [7]Prilog I. [8]Prilog II. – Grafikon 1. [9]Međutim, došlo je do pada količine kovanica obrađenih strojevima za obradu kovanica koje su provjerile države članice, što se može objasniti primjenom načela izmjenične provjere pri odlučivanju koje se strojeve za obradu kovanica treba provjeriti, kako je propisano u članku 6. stavku 3. [10] Prilog II. – Grafikon 2. [11]Na temelju odgovora država članica u upitniku. Italija, Francuska i Finska nisu dale nikakav odgovor na ovo pitanje. [12]ETZC je osnovan unutar Komisije u Bruxellesu i priključen OLAF-u (članak 1. Odluke Komisije 2005/37/EZ, SL L 19, 21.1.2005., str. 73). [13]Grčka je izvijestila da se nijedan od strojeva u upotrebi ne nalazi na popisu na Komisijinoj (OLAF) internetskoj stranici jer je posebno odstupanje odobreno u skladu s člankom 4. stavkom 2. [14]Finska nije dostavila izvješće za 2012. u skladu s odredbama članka 12. stavka 1. [15]DE, CY, EE, NL, PT, BE, FR i IE. [16]NL, FR, SP i IE. [17]CY. [18]Slovenija i Estonija odgovorile su u upitniku da čuvaju određeni broj kovanica neprikladnih za optjecaj. Razlog za to je što je u obje države članice broj kovanica neprikladnih za optjecaj relativno malen. [19]Radna skupina ravnatelja kovnica neslužbeno je okupljanje ravnatelja kovnica iz država članica koja radi na temelju ovlasti Pododbora za eurokovanice (koji pripada Gospodarskom i financijskom odboru). [20]Radna skupina je podržala rezultate studije, uključujući preporuku utvrđenih najboljih primjera iz prakse. [21]CY, SK, HR, BE, LU, MT, IE i AT primjenjuju naknadu za obradu koja se odbija od naknade za kovanice neprikladne za optjecaj. [22]Uz iznimke FI, DK, SK, EE i FR. [23]DE, CY, NL i SP navode da postoje odstupanja iz članka 10. stavka 2. Uredbe. [24]DK, NL, FR, LU i MT naveli su da nemaju postupak za provjeru eurokovanica neprikladnih za optjecaj. [25]DE, BE, IT i LU. [26]U Italiji se priprema nacionalni dekret kojim će se za „institucije” uspostaviti obvezujuća pravila za izvješćivanje i komunikaciju. [27]Uz iznimke EE, LV i FI. [28]Uz iznimke FI, DK, EE, IE i LU. [29]Izvješću se prema potrebi mogu priložiti zakonodavni prijedlozi kojima se omogućuje detaljnija provedba Uredbe ili njezina izmjena, posebno u pogledu članaka 6. i 8., kako je propisano u članku 12. stavku 5. Uredbe. [30]Ovo su prijedlozi podneseni u okviru upitnika koji su dostavili državni analitički centri za kovanice. [31]Predlaže se sljedeći tekst: „(c) strojeva za razmjenu kovanica i strojeva za uplatu kovanica koji povlače krivotvorene, sumnjive i neprikladne kovanice te ih ne vraćaju korisniku.” [32]Predlaže se sljedeći tekst: „broj mjesta za obradu kovanica koja se trebaju godišnje provjeriti u svakoj državi članici mora biti takav da količina eurokovanica koje se mehanički obrade na tim mjestima tijekom te godine predstavlja najmanje 25 % ukupne neto kumulirane količine kovanica koju je ta država članica izdala od uvođenja eurokovanica do kraja prethodne godine; količina obrađenih eurokovanica koja se upotrebljava za izračunavanje godišnje usklađenosti od 25 % mogu biti stvarni podaci iz prethodne godine ili procjena na temelju podataka koje institucije prijave za prvo polugodište”. [33]Skupina stručnjaka za krivotvorene kovanice (CCEG) obično se sastaje dvaput godišnje radi rasprave o tehničkim pitanjima povezanima s krivotvorenjem eurokovanica. Ostale stavke dnevnog reda bave se trenutačnim stanjem u području krivotvorenja eurokovanica i aktivnostima državnih analitičkih centara za kovanice u državama članicama, sličnosti medalja i žetona s eurokovanicama i uvođenjem postupaka provjere autentičnosti kovanica. Grafikon 1. Grafikon 2. Upitnik o provedbi Uredbe (EU) br. 1210/2010 Europskog parlamenta i Vijeća od 15. prosinca 2010. Polja označena * su obvezna. Upitnik u daljnjem tekstu namijenjen je praćenju i ocjenjivanju provedbe Uredbe (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i postupanju s eurokovanicama neprikladnima za optjecaj Identifikacijske rubrike Država* Organizacija* Kontaktni podaci (e-adresa i telefonski broj)* Upitnik Je li u vašoj državi provedena Uredba (EU) br. 1210/2010?* Da Ne Kad? Navedite izvor u nacionalnom zakonodavstvu (ako postoji)* Ako ne postoji, kad se planira provedba Uredbe (EU) br. 1210/2010?* U kojem se postotku postupak provjere autentičnosti obavlja pomoću strojeva za obradu kovanica i u kojem pomoću osposobljenog osoblja? (članak 3. stavak 1.)* Šalju li se određenim državnim tijelima kovanice za koje se sumnja da su krivotvorene? (članak 3. stavak 2.)* Da Ne Nalaze li se strojevi koje institucije upotrebljavaju na popisu na internetskoj stranici iz članka 5. stavka 2.? (članak 4.)* Da Ne Ako ne, koji se postotak ne nalazi na popisu?* Koji je postotak strojeva koji neće biti sukladni nakon 1. siječnja 2015. zbog isteka odstupanja? (članak 4. stavak 2.)* Kad je riječ o prilagodbi stroja za obradu kovanica, gdje se provodi test otkrivanja? (članak 5.)* U prostorima državnog analitičkog centra za kovanice U proizvođačevim prostorima Na drugim mjestima Navedite gdje.* Provode li se kontrole u prostorijama u vašoj državi? (članak 6.)* Da Ne Ako ne, koji su glavni razlozi zašto se ne provode kontrole u prostorijama? (članak 6. stavak 2.)* Postoje li pitanja i problemi povezani s brojem strojeva za obradu kovanica koje treba provjeriti s obzirom na količinu eurokovanica koje ti strojevi obrađuju? (članak 6. stavak 3.)* U pogledu kontrola u prostorijama, koji su glavni razlozi za neusklađenost? (članak 6. stavak 6.)* Nepostojanje pisane politike kojom se daju upute Neprikladan razmještaj ljudskih resursa Nepostojanje pisane politike za dostavu krivotvorenih ili neprikladnih kovanica Nepostojanje postupaka unutarnje kontrole Neuspješnost testa otkrivanja Ostali razlozi Navedite ih* Povlače li se neprikladne kovanice iz optjecaja? (članak 8.)* Da Ne Kako? Navedite koji su postupci uspostavljeni? (članak 8. stavak 2.)* Koliko je neprikladnih kovanica povučeno u 2013.? Navedite brojke.* Jesu li neprikladne kovanice naknađene?* Da Ne Navedite brojke.* Jesu li neprikladne kovanice uništene?* Da Ne Navedite informacije o procesu za uništavanje i metodologiji. (članak 8. stavak 3.)* Odbijaju li se naknade za obradu od naknade za neprikladne kovanice? (članak 9.)* Da Ne Kako je uspostavljen postupak?* Postoje li iznimke? Navedite ih.* Kolika je najviša naknada za obradu (ako postoji) za isplatu naknade za neprikladne kovanice?* Primjenjuju li se standardizirani zahtjevi za pakiranje prilikom dostavljanja kovanica neprikladnih za optjecaj radi naknade? (članak 10. stavak 1.)* Da Ne Koji su postupci za pakiranje određeni za naknadu za neprikladne kovanice? Navedite ih.* Postoje li odstupanja iz članka 10. stavka 2.?* Postoji li postupak za provjeru kovanica neprikladnih za optjecaj? (članak 11. stavak 1.)* Da Ne Koji su zahtjevi njime propisani?* Koje su mjere donesene u slučaju dostavljanja kovanica iz članka 11. stavka 3.?* Koje je tijelo nadležno za izvješćivanje Europskoj Komisiji? (članak 12.)* Jesu li institucije na zadovoljavajući način usklađene s ovim zahtjevom? (članak 12. stavak 2.). Jesu li uvedene sankcije za povrede Uredbe (EU) br. 1210/2010? (članak 13.)* Da Ne Koja su tijela zadužena za primjenu?* Koje sankcije postoje?*